酬元主簿子球別贈
作者：皎然
朝代：唐

paragraphs: 故人方遠適，訪我陳別情。
此夜偶禪室，一言了無生。
覽君緘中寶，如搴清玉瑛。
胡爲蘊高價，歲晚徒營營。
辭秩貧且病，何人見艱貞。
出無黃金橐，空歌白苧行。
威遲策駑馬，獨望故關樹。
渺渺千里心，春風起中路。
近聞新拜命，鸞鳳猶棲棘。
勸君寄一枝，且養冥冥翼。
甘泉多竹花，明年待君食。